[{"text_idx": "#000002", "text": "Parc Bute yw \u201ccalon werdd\u201d Caerdydd, yn llawn diddordeb hanesyddol a bywyd gwyllt. Mae\u2019n ymestyn dros 56 hectar (sy\u2019n cyfateb i 75 cae pe\u0302l-droed); hwn yw un o\u2019r parciau trefol mwyaf yng Nghymru ac mae\u2019n cynnwys cymysgedd eang o dirwedd hanesyddol, coetir trefol, caeau chwaraeon, gardd goed, nodweddion garddwriaethol a choridor afon. Ychydig iawn o ddinasoedd sydd ag ardal wedd helaeth yn eu canol."}, {"text_idx": "#000006", "text": "Mae\u2019r parc yn cynnwys cyfoeth o nodweddion hanesyddol sy\u2019n dyddio\u2019n o\u0302l i oes y Rhufeiniaid a\u2019r Canol Oesoedd. Mae\u2019r parc ei hun yn cynnwys dros 2000 o goed, gan gynnwys esiamplau o goed mwyaf o\u2019u math yn y DU."}, {"text_idx": "#000007", "text": "Yn ogystal a\u0302 choed, mae\u2019r parc yn gartref i ddigonedd o fywyd gwyllt a gall ymwelwyr weld y tair rhywogaeth cnocell y coed, sgrech y coed, y dringwr bach, y dyfrgi, yr eog neidiol, yr aderyn hirgoes, y cre\u0308yr glas, y fursen a llu o wahanol ffyngau wrth ymlwybro trwy\u2019r parc."}, {"text_idx": "#000009", "text": "Mewn safle diymhongar y tu o\u0302l i wal ardd a wnaed a\u0302 brics wedi\u2019u hadfer, adeiladwyd y Ganolfan Addysg i fod yn gynaliadwy ac mae\u2019n cynnwys to gwellt, paneli solar ac wyneb cladin pren.\nMae Canolfan Addysg Parc Bute ar agor i\u2019r cyhoedd bob dydd (o ganol dydd tan 3pm) ac mae\u2019n lleoliad lle gall teuluoedd ddysgu am dreftadaeth a bywyd gwyllt cyfoethog y parc. Mae Llwybr Archwilio Coetir a map o Barc Bute hefyd ar gael yma i\u2019ch helpu i archwilio nodweddion gorau\u2019r parc."}, {"text_idx": "#000012", "text": "Cynhelir llawer o ddigwyddiadau diwylliannol mawr yn y parc drwy\u2019r flwyddyn gan fanteisio ar leoliad a hygyrchedd ardderchog y parc. Mae digwyddiadau\u2019n amrywio o achlysuron bach gyda grwpiau cymunedol, rasys hwyl a theithiau cerdded er elusen i ddigwyddiadau mawr fel y Sioe Arddwriaethol Frenhinol."}, {"text_idx": "#000013", "text": "Ceir nifer o leoedd digwyddiadau gwahanol i\u2019w llogi, gyda phob un yn addas i wahanol fathau a meintiau digwyddiad. Ewch i wefan Parc Bute i gael gwybodaeth am drefnu digwyddiad."}, {"text_idx": "#000015", "text": "Gallwch gyrraedd y Parc yn hawdd ar fws. Bws Rhif 6 yw'r bws sy'n cael ei ddefnyddio amlaf gan dwristiaid, gan fod un bob 12 munud ac mae'n teithio rhwng canol y ddinas a Bae Caerdydd. Mae'r Rhif 6 yn eich gollwng y tu allan i Westy'r Hilton a Heol y Porth, y ddau 2 funud ar droed o fynedfa Parc Bute."}]